মেইজি উইলিয়ামস
মার্গারেট কনস্টেন্স "মেইজি" উইলিয়ামস (ইংরেজি: Margaret Constance "Maisie" Williams; জন্ম ১৫ এপ্রিল ১৯৯৭) হলেন একজন ইংরেজ অভিনেত্রী। তার পেশাদারী অভিনয়ের শুরু হয় ২০১১ সালে এইচবিওর টেলিভিশন ধারাবাহিক "গেম অব থ্রোনস" দিয়ে। এতে আরিয়া স্টার্ক চরিত্রে অভিনয়ের জন্য তিনি শ্রেষ্ঠ পার্শ্ব অভিনেত্রী বিভাগে ইউয়ি পুরস্কার, পোর্টাল পুরস্কার এবং শ্রেষ্ঠ শিশুশিল্পী বিভাগে স্যাটার্ন পুরস্কার লাভ করেন। এছাড়া ২০১৬ সালে তিনি নাট্য ধারাবাহিকে অনন্য পার্শ্ব অভিনেত্রী বিভাগে প্রাইমটাইম এমি পুরস্কারের মনোনয়ন লাভ করেন।
তার চলচ্চিত্রে অভিষেক হয় "দ্য ফলিং" (২০১৪) চলচ্চিত্র দিয়ে। এই চলচ্চিত্রে অভিনয়ের জন্য তিনি শ্রেষ্ঠ শিশু শিল্পী বিভাগে লন্ডন ফিল্ম ক্রিটিকস সার্কেল পুরস্কার লাভ করেন।
উইলিয়ামস ১৯৯৭ সালের ১৫ এপ্রিল ইংল্যান্ডের ব্রিস্টলে জন্মগ্রহণ করেন। তিনি "মেইজি" নামে পরিচিত, নামটি কমিক স্ট্রিপ "দ্য পেরিশার্স" থেকে নেওয়া। চার ভাইবোনের মধ্যে তিনি সর্বকনিষ্ঠ; তার বড় ভাইবোনেরা হল জেমস, বেথ ও টেড। তার মাতা হিলারি পিট (বর্তমানে ফ্রান্সিস), তিনি একটি বিশ্ববিদ্যালয়ের প্রাক্তন কোর্স প্রশাসক। উইলিমাস সমারসেটের ক্লাটনে বেড়ে ওঠেন। তিনি ক্লাটনে একটি প্রাথমিক বিদ্যালয়ে ও পরে মিডসমার নর্টনের নর্টন হিল স্কুলে পড়াশুনা করেন। সেখান থেকে পাস করে তিনি ব্যাথ ড্যান্স কলেজে নাট্যকলা বিভাগে ভর্তি হন।
২০১১ সাল থেকে উইলিয়ামস এইচবিওর মহাকাব্যিক কল্পনাধর্মী নাট্য ধারাবাহিক "গেম অব থ্রোনস"-এ অভিনয় করছেন। এতে তিনি একটি অভিজাত পরিবারের টমবয় সুলভ কন্যা আরিয়া স্টার্ক চরিত্রে অভিনয় করেন। আরিয়া ছিল তার প্রথম পেশাদারী চরিত্র। এই ধারাবাহিকে তিনি তার অভিনয়ের জন্য সমাদৃত হন। উইলিয়ামস এই ধারাবাহিকের ২য় মৌসুম থেকে তার অভিনয়ের জন্য প্রশংসিত হতে থাকেন। এইচবিও ২০১২ সালে ৬৪তম প্রাইমটাইম এমি পুরস্কারে নাট্য ধারাবাহিকে অনন্য পার্শ্ব অভিনেত্রী বিভাগের জন্য তার নাম জমা দেন, তবে তিনি সেবছর এই বিভাগে মনোনয়ন পান নি। ২০১২ সালে তিনি শ্রেষ্ঠ টেলিভিশন পার্শ্ব অভিনেত্রী বিভাগে পোর্টাল পুরস্কার লাভ করেন। ১৫ বছর বয়সে পুরস্কারপ্রাপ্ত উইলিমাস এই বিভাগে সর্বকনিষ্ঠ বিজয়ী। ২০১৩ সালের মার্চে তিনি শ্রেষ্ঠ শিশু শিল্পী বিভাগে ইয়ং আর্টিস্ট পুরস্কারের মনোনয়ন লাভ করেন এবং নভেম্বরে শ্রেষ্ঠ ব্রিটিশ শিল্পী বিভাগে বিবিসি রেডিও ওয়ান টিন পুরস্কার লাভ করেন। এখন পর্যন্ত তিনি এই ধারাবাহিকের সাতটি মৌসুমেই অভিনয় করেছেন।
২০১২ সালে উইলিয়ামস বিবিসির ধারাবাহিক "দ্য সিক্রেট অব ক্রিকলি হল"-এ লরেন কালেই চরিত্রে অভিনয় করেন এবং স্বল্পদৈর্ঘ্য চলচ্চিত্র "দ্য অলিম্পিক টিকেট স্ক্যাপলার"-এ অভিনয় করেন। এছাড়া তিনি স্বাধীন চলচ্চিত্র "হিটস্ট্রোক" (২০১২) ও "গোল্ড" (২০১৩) এবং স্বল্পদৈর্ঘ্য চলচ্চিত্র "কর্বিডে" (২০১৩) ও "আপ অন দ্য রুফ" (২০১৩) এ অভিনয় করেন।
২০১৪ সালে তিনি ব্রিটিশ চলচ্চিত্র "দ্য ফলিং"-এ লিডিয়া চরিত্রে অভিনয় করেন। এতে অভিনয়ের জন্য তিনি শ্রেষ্ঠ শিশু শিল্পী বিভাগে লন্ডন ফিল্ম ক্রিটিকস সার্কেল পুরস্কার লাভ করেন।
২০১৫ সালের জানুয়ারিতে উইলিয়ামস চ্যানেল ৪ এর বুলিং নিয়ে প্রামাণ্যচিত্র "সাইবারবুলি"তে কাজ করেন। ফেব্রুয়ারি মাসে তিনি ৬৫তম বার্লিন আন্তর্জাতিক চলচ্চিত্র উৎসবে শুটিং স্টার্স পুরস্কার লাভ করেন। একই মাসে তিনি ব্রিটিশ ব্যান্ড সিফ্রেটের "ওশানস" ভিডিওতে প্রধান ভূমিকায় অবতীর্ণ হন। এই ভিডিও বিষয়বস্তুও বুলিং। ২০১৫ সালের ৩০ মার্চ তিনি "ডক্টর হু" ধারাবাহিকের দুটি পর্বে ("দ্য গার্ল হু ডায়েড" ও "দ্য ওম্যান হু লিভ্‌ড") অতিথি চরিত্রে অভিনয় করবেন বলে ঘোষণা দেয় বিবিসি। উইলিয়ামস পরে এই ধারাবাহিকের প্রথম পর্ব "ফেস দ্য র‍্যাভেন" ও তৃতীয় পর্ব "হেল বেন্ট"-এ অভিনয় করেন।
বর্তমানে তার অভিনীত সুপারহিরোধর্মী "নিউ মিউট্যান্ট" ছবিটি নির্মাণাধীন রয়েছে, যা ২০১৮ সালে মুক্তি পাবে।